Jabarkan Sajarah dari Kosovo dalam bahasa jawa

Kosova misuwur ing jaman kuna minangka Dardania (saka tembung basa Albania dardhë = pear; tegesé Lemah Pear) tumraping suku Illyrian Dardani. Sumber sajarah nyebutaké sawijining Karajan Dardania ing abad angka  4 SM, déné sajarawan Yunani lan Romawi  mratélakaké yèn wong kana sregeb, ramah lan duwé kabudayan luhur. Raja-ratu kang wigati yaiku Longarus, Monunius, lan Bato, kang sok nganakaké paperangan nglawan Macedon lan sok olèh kamenangan. Ana uga cathetan perang karo bangsa Celt. Dardania iku misuwur bab sumber tambang  emas, lan tulisan kuna nyebutaké yèn Dardani minangka tlatah kang ngasilaké watu aji (permata). Kutha gedhé ing jaman semana kalebu Damastion, Naissus (Nis), Scupi (Skopje), lan Ulpiana.

Dardania dikuwasani déning Romawi ing abad angka 1 SM. lan nyumbang Kakaisaran Romawi kanthi sawatara kaisar kang misuwur, kalebu Konstantin kang Agung. Agama Kristen wiwit nyebar nalika Niketas Dardani, nyiptakaké buku kidung pujian Kristen kang wiwitan.

Ottoman wiwit nguwasani Kosovo awit sumber mineral kang akèh banget ing Kosovo bisa dadi asèt kang wigati tumrap kakaisaran Ottoman. Kakuwasan Ottoman nggawa jaman anyar. Kanthi warna-warna tekanan kaya déné diskriminasi pajeg tumrap panganut agama Katulik Roma, sawatara status Greja Ortodok dilindhungi déning Kraton Ottoman, banjur nuwuhaké konvèrsi gedhèn-gedhènan déning Kristen Albania padha lumebu Islam.